ดีแทคโชว์กำไร3.3พันล้านบาทโต36%
ดีแทคเผยกำไรไตรมาสแรก 3.3 พันล้านบาท เพิ่มขึ้น 36% เมื่อเทียบกับช่วงเดียวกันของปีก่อน กำไรต่อหุ้น 1.41 บาท
28 เม.ย. 2554

ดีแทคเผยกำไรไตรมาสแรก 3.3 พันล้านบาท เพิ่มขึ้น 36% เมื่อเทียบกับช่วงเดียวกันของปีก่อน กำไรต่อหุ้น 1.41 บาท
บริษัท โทเทิ่ล แอ็คเซ็ส คอมมูนิเคชั่น ( DTAC ) แจ้งสุทธิไตรมาสแรก มีกำไรสุทธิ 3,333.18 ล้านบาท กำไรต่อหุ้น 1.41 บาท เพิ่มขึ้น 888.79 ล้านบาท คิดเป็น 36.36 % จากช่วงเดียวกันปีก่อน มีกำไรสุทธิ 2,444.39 ล้านบาท กำไรต่อหุ้น 1.03 บาท 
ทั้งนี้ไตรมาสแรก ปี 2554 จำนวนผู้ใช้บริการเติบโตอย่างมากต่อเนื่องจากไตรมาสก่อน โดยดีแทคมีจำนวนผู้ใช้บริการเพิ่มสุทธิ 724,629 ราย ซึ่งส่วนใหญ่เป็นผู้ใช้บริการในระบบเติมเงิน ทำให้จำนวนผู้ใช้บริการรวมทั้งสิ้น 22.3 ล้านราย แบ่งเป็นผู้ใช้บริการในระบบรายเดือนร้อยละ 10.5 ของผู้ใช้บริการทั้งหมด
รายได้รวมของไตรมาสนี้เท่ากับ 19.7 พันล้านบาท เพิ่มขึ้นร้อยละ 3.9 จากไตรมาสก่อน และร้อยละ 11.7 จากไตรมาสเดียวกันของปีก่อน จากการปรับตัวเพิ่มขึ้นของบริการเสียง บริการเสริม และรายได้จากการขายเครื่องโทรศัพท์ โดยเฉพาะรายได้จากบริการเสริมที่มาจากการให้บริการอินเทอร์เน็ตบนโทรศัพท์เคลื่อนที่มีการเติบโตอย่างมากจากจำนวนผู้ใช้สมาร์ทโฟนที่เพิ่มขึ้น
EBITDA ในไตรมาสนี้เท่ากับ 7.2 พันล้านบาท เพิ่มขึ้นร้อยละ 9.1 จากไตรมาสก่อน และร้อยละ 19.9 จากไตรมาสเดียวกันของปีก่อน เนื่องจากรายได้ที่สูงขึ้นและต้นทุนที่ยังคงปรับตัวดีขึ้น EBITDA margin เพิ่มขึ้นเป็นร้อยละ 36.6 จากร้อยละ 34.8 ในไตรมาสก่อน และร้อยละ 34.2 ในไตรมาสเดียวกันของปีก่อน 
กำไรสุทธิสำหรับไตรมาสนี้เท่ากับ 3.3 พันล้านบาท เพิ่มขึ้นร้อยละ 13 จากไตรมาสก่อน และร้อยละ 36.3 จากไตรมาสเดียวกันของปีก่อน เนื่องจากการเพิ่มขึ้นของ EBITDA กำไรจากอัตราแลกเปลี่ยน และต้นทุนทางการเงินที่ลดลง